ItthonFidesz: sikeres a gazdaságpolitikai fordulat
Sikeres és eredményes a kormányzat által végrehajtott gazdaságpolitikai fordulat - így értékelte a Fidesz szóvivője a Központi Statisztikai Hivatal (KSH) szerdán közzétett adatait, amelyek szerint január-márciusban 4,2 százalékkal nőtt a nettó átlagkereset.
Hoppál Péter szerdai budapesti sajtótájékoztatóján azt mondta, egy ilyen jelentős bérnövekedés azt jelenti, hogy ma már nemcsak a nyugdíjak növekednek messze az infláció fölötti mértékben, hanem a nettó bérek is. Ez is igazolja, hogy Magyarország és a magyar gazdaság egyértelműen jobban teljesít - hangsúlyozta a kormánypárt szóvivője.
Az infláció mértéke negyven éve nem volt ilyen alacsony, mint most, hosszú évek után a gazdasági recesszióból is kilépett az ország, 160 ezerrel többen dolgoznak ma, mint a szocialista kormányzás utolsó évében, "nem kell külföldre szaladgálni" hitelekért, a kormány pedig harmadik éve 3 százalék alatt tartja a hiányt, ami az MSZP-nek 2010 előtt egyszer sem sikerült az ország európai uniós tagsága óta - sorolta Hoppál Péter.